SK Úradný vestník Európskej únie C 236/10

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 236/07)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„PRESUNTO DE VINHAIS“ alebo „PRESUNTO BÍSARO DE VINHAIS“

ES č. PT/PGI/005/0456/20.04.2005

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Gabinete de Planeamento e Políticas Adresa: Rua Padre António Vieira, n.o 1-8.o P-1099-073 Lisboa Telefón: (351) 213 819 300 Fax: (351) 213 876 635 E-mail: gppaa@gppaa.min-agricultura.pt

2. Skupina:

Názov: ANCSUB — Associação Nacional de Criadores de Suínos de Raça Bísara Adresa: Edifício da Casa do Povo — Largo do Toural P-5320-311 Vinhais Telefón: (351) 273 771 340 Fax: (351) 273 770 048 E-mail: ancsub@bisaro.info Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.2: Mäsové výrobky (varené, solené, údené)

4. Špecifikácia:

(prehľad požiadaviek podľa článku 4 ods. 2 nariadenia (ES) č. 510/2006)

4.1 Názov: „Presunto de Vinhais“ alebo „Presunto Bísaro de Vinhais“.

4.2 Opis: Výrobok zo zadných končatín (odrezaných na úrovni symfýzy sedacej kosti a slabín spolu so stehennou kosťou, femurom, jabĺčkom, holennou kosťou, záprstnou kosťou, priehlavkom, metatarsom, článkami prstov a príslušnou svalovou hmotou) ošípaných plemena Bísaro, dospelých, samcov alebo samíc (okrem nevykastrovaných samcov), zapísaných v príslušnom zootechnickom registri. Vzhľadom na problémy s nadváhou a komplikovanú výrobu šunky s vlastnosťami prijateľnými pre trh a na požadovanej úrovni bezpečnosti potravín je momentálnym a veľmi odporúčaným trendom odrezať nohu na úrovni stehenného kĺbu, pričom sa odoberie stehenná kosť s príslušnou svalovou hmotou. Nohy sa nasolia a potrú zmesou sušenej papriky so sadlom z ošípaných plemena Bísaro a/alebo olivovým olejom z Trás-os-Montes (čo je nevyhnutné, aby výrobok získal špecifickú chuť, arómu a štruktúru); následne sa údia slabým a pozvoľným dymom z dubového alebo gaštanového dreva a nechajú sa vyzrievať najmenej 12 mesiacov. Výrobok sa dodáva v tvare dlhej chudej bravčovej nohy zakončenej chodidlom. Dĺžka závisí od telesnej stavby zvierat plemena Bísaro, ktoré majú veľmi vysoké, dlhé a kostnaté zadné končatiny. Na mieste, kde bola noha odrezaná, je červeno hnedastá vďaka zmesi so sušenou paprikou, ako aj vďaka údeniu, na ostatnej časti je ponechaná koža. V reze je pekne vyzretá, charakteristickej ružovej až tmavočervenej farby, olejovitá a lesklá s prienikom lesklého a aromatického medzisvalového tuku perleťovo bielej farby. Chuť je príjemná, ľahko slaná a údená. Štruktúra je veľmi jemná, šťavnatá, slabo vláknitá a aróma je príjemná, jemne údená. Priemerne obsahuje 28,2 % bielkovín, 7,4 % tukov, 9,2 % NaCl a vlhkosť 52,4 %. pH je 5,76 % a aw 0,85. Priemerná hmotnosť šunky Presunto de Vinhais sa pohybuje od 12 do 18 kg.

4.3 Zemepisná oblasť: Vzhľadom na tradičný spôsob výroby a druh krmiva pre zvieratá, know-how miestneho obyvateľstva pri chove zvierat, pôdne podmienky potrebné na dopestovanie potravinovej základne používanej pri získavaní suroviny nepopierateľnej a jedinečnej kvality, je oblasť narodenia, chovu, výkrmu, porážania a spracovania ošípaných plemena Bísaro a ich krížencov používaných na výrobu šunky Presunto de Vinhais vymedzená obcami Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais v okrese Bragança a obcami Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar a Vila Real, v okrese Vila Real, keďže len v tejto oblasti existuje požadovaná potravinová základňa a spôsob chovu.

Vzhľadom na špecifické klimatické podmienky potrebné na výrobu šunky Presunto de Vinhais, know-how obyvateľstva a miestne overené a nemeniace sa metódy je zemepisná oblasť spracovania (výroba a vyzrievanie šunky, jej krájanie a balenie) vymedzená obcami Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso a Vinhais, v okrese Bragança.

4.4 Dôkaz o pôvode: Presunto de Vinhais sa môže vyrábať iba v spracovateľských zariadeniach, ktoré sú držiteľmi licencie a nachádzajú sa v uvedenej oblasti spracovania. Celý výrobný proces je podrobený prísnemu systému kontroly, aby bolo možné zaručiť úplnú sledovateľnosť výrobku. Surovina pochádza z ošípaných plemena Bísaro, chovaných v hospodárstvach s plochami v oblastiach s poloextenzívnym systémom tradičnej výroby charakteristických tradičným krmivom. Treba zdôrazniť, že ošípané musia konzumovať značné množstvo gaštanov, čo dodáva ich mäsu úplne jedinečné a uznávané organoleptické vlastnosti. Ošípané sa porážajú a spracúvajú v zariadeniach, ktoré sú držiteľmi licencie a nachádzajú sa v zemepisnej oblasti výroby. Spracovateľské činnosti možno vykonávať iba v zariadeniach schválených združením výrobcov na základe priaznivého posudku kontrolného orgánu. Certifikačné značky, nachádzajúce sa na každom kuse, sú očíslované, vďaka čomu je možné sledovať výrobok až do hospodárstva, kde bol vyrobený. Pôvod je možné preukázať v ktoromkoľvek momente a mieste výrobného reťazca podľa sériového čísla, ktoré sa povinne uvádza v certifikačnej značke.

4.5 Spôsob výroby: Nohy (s hmotnosťou pred úpravou viac než 8 kg) sa nechajú odležať približne 24 hodín, potom sa pomocou masáže stláčajú, aby sa z nich odstránili všetky vnútorné tekutiny. Potom sa približne na dobu 30 dní (počet dní závisí od počiatočnej hmotnosti) celé pokryjú soľou v prostredí s teplotou nižšou ako 6 °C a vlhkosťou medzi 80 až 90 %. Prebytočná soľ sa odstráni omytím vodou. Keď sa noha nechá dostatočne stiecť, natrie sa na mieste, kde nie je pokrytá kožou, zmesou sušenej papriky a olivového oleja z Trás-os-Montes a/alebo sadla z ošípaných plemena Bísaro. Potom sa veľmi jemne údi miernym dymom zo suchého dubového alebo gaštanového dreva. Zvýšenie teploty umožňuje zafixovať arómu tuku vo svalových vláknach, čo priaznivo ovplyvňuje aj finálne vlastnosti výrobku. Napokon sa suší a vyzrieva na chladnom a suchom mieste (v pivnici alebo sušiarni), kde prebiehajú biochemické procesy, ktoré spolu s priaznivým vplyvom mikroflóry dodávajú výrobku jedinečnú chuť a arómu. Celý proces trvá najmenej 12 mesiacov. Šunka Presunto de Vinhais sa na trh dodáva v celku, nakrájaná na plátky alebo kúsky a vždy balená v mieste pôvodu. Keď je nakrájaná na plátky alebo kúsky, musí byť zabalená vo vhodnom materiáli, ktorý nemá vplyv na vlastnosti výrobku. Krájanie a balenie Presunto de Vinhais sú veľmi dôležité činnosti, keďže by mohli poškodiť organoleptické vlastnosti výrobku, ako aj ohroziť jeho sledovateľnosť, pretože sa pri nich odstráni certifikačná značka. Pri krájaní je dôležitá hrúbka plátkov, stav a výkon krájacieho zariadenia, teplota a rýchlosť krájania, aby sa zabránilo kontaminácii a skazeniu a napokon šunku v oblasti pôvodu degustujú skúsení ochutnávači, aby sa predišlo poškodeniu spotrebiteľov a výrobcov. Výrobok však môže byť nakrájaný až v maloobchode alebo reštaurácii, mimo oblasti výroby – v takom prípade by sa mal krájať priamo pred spotrebiteľom, aby bolo možné overiť si prítomnosť certifikačnej značky a etikety výrobku.

4.6 Spojenie: Rôzne zoomorfné skulptúry a odkazy ohľadom zdaňovania chovu ošípaných a ich vedľajších produktov v rôznych registroch mesta a regiónu dokazujú, že chov ošípaných bol v tejto oblasti významným už dávno. Spojenie tohto výrobku so zemepisnou oblasťou je dané plemenom zvierat (domáce), krmivom z miestnych zdrojov, know-how porciovania a solenia bravčových nôh, údením pri miernom a pozvoľnom dyme z miestneho dreva a sušením vo veľmi chladnom a suchom prostredí, aké sa v tejto oblasti vyskytuje.

4.7 Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L P-5370-202 Mirandela Telefón: (351) 278 261 410 Fax: (351) 278 261 410 E-mail: tradição-qualidade@clix.pt

Tradição e Qualidade spĺňa požiadavky normy 45011:2001.

4.8 Označenie: Na označení musí byť povinne uvedené: „Presunto de Vinhais“ – „Indicação Geográfica Protegida“ alebo „Presunto Bísaro de Vinhais“ – „Indicação Geográfica Protegida“, príslušné logo Spoločenstva a logo výrobkov Vinhais, ktoré je uvedené nižšie. Na označení sa ďalej nachádza certifikačná značka, ktorá povinne obsahuje názov výrobku spolu s príslušným označením, názov kontrolného orgánu a sériové číslo (numerický alebo alfanumerický kód, vďaka ktorému je možné výrobok vysledovať).

(1) Ú. v. EÚ L 93, 31.3.2006, s. 12 .